 

Informācija plašsaziņas līdzekļiem

2025. gada 3. janvārī

**Valsts kultūrkapitāla fonds sāk pieņemt projektu pieteikumus jaunu kultūras norišu radīšanai bērniem un jauniešiem**

**Kultūras nozares profesionāļi aicināti iesniegt projektu pieteikumus Valsts kultūrkapitāla fonda (VKKF) mērķprogrammas “Programmas “Latvijas skolas soma” satura radīšana” konkursam. VKKF mērķprogramma sniedz iespēju radīt jaunas mākslinieciski augstvērtīgas kultūras norises, kurās paustais vēstījums ir aktuāls bērnu un jauniešu auditorijai. Projektu pieteikumu pieņemšana notiek līdz 2025. gada 24. janvārim.**

Konkursa mērķis ir sekmēt tādu klātienē notiekošu profesionālās mākslas un kultūras norišu, t. sk. mobilo, radīšanu, kas bērniem un jauniešiem kultūrizglītības programmas “Latvijas skolas soma” ietvaros dod iespēju regulāri iepazīt daudzveidīgas Latvijas kultūras vērtības un laikmetīgās izpausmes. 2025. gada konkursā prioritāri tiks atbalstīti projekti, kas saturiski un/vai formas ziņā iepazīstina ar mūzikas, dizaina, arhitektūras, dejas un cirka nozari Latvijā.

Konkursā var tikt atbalstīti projekti, kuru rezultātā tapušās mākslinieciski augstvērtīgās kultūras un mākslas norises ir pieejamas regulāri visa mācību gada laikā, ietver mākslinieciskiem izteiksmes līdzekļiem izteiktu saturisko vēstījumu, sekmē izziņas procesu, rosina diskusiju, emocionālo līdzpārdzīvojumu, ir veidotas, ņemot vērā nepieciešamību pielāgoties norises vietai (tostarp, ja tās notiek skolā utt.), satura un formas ziņā (t. sk. norises ilgums) atbilst noteiktam skolēnu vecumposmam, un inovatīvā veidā palīdz apgūt mācību un audzināšanas darba saturu.

“Programma “Latvijas skolas soma” darbojas jau septīto gadu, un šajā laikā skolēnu atgriezeniskajā saitē par pieredzētajām kultūras norisēm sajūsmināto “es pirmo reizi redzēju/dzirdēju/biju …” nomaina analītiskākas, vērtējošākas un prasīgākas atsauksmes, kas nebūt neizslēdz sajūsmu, smieklus vai aizkustinājuma asaras. Pamazām aug zinošāki un pieredzējušāki kultūras norišu lietotāji, un tādiem ar rūpību un cieņpilnu attieksmi jāveido jaunās norises. Atcerieties, ka vislabāk izdodas tas, kas rūp jums pašiem. Necentieties izdabāt vai trivializēt. Arī jaunākie skolēni pamana un augstāk novērtē patiesu stāstu nevis pašmērķīgu interaktivitāti. Gatavojiet projekta pieteikumu tā, lai pārliecinātu vērtētājus, ka jūsu iecerētā kultūras norise ir vajadzīga, tā būs kvalitatīva un auditorijai atbilstoša. Pierādiet, ka jūsu piedāvājums ir pamatīgi apdomāts, ka spēsiet to rūpīgi izveidot un tādu to sniegt Latvijas bērniem un jauniešiem,” ceļavārdus pieteikumu veidotājiem dod programmas “Latvijas skolas soma” vadītāja Aija Tūna.

**Uzziņai**

VKKF projektu kuratores Līgas Ribickas prezentācija seminārā “Kādus kultūras un mākslas notikumus piedāvāt bērniem un jauniešiem?” (2024):

<https://www.youtube.com/watch?v=iPiHQ-VqPOw>

Ar mērķprogrammā “Programmas “Latvijas skolas soma” satura radīšana” iepriekš atbalstītajiem un īstenotajiem projektiem var iepazīties programmas “Latvijas skolas soma” mājaslapā: <https://latvijasskolassoma.lv/par-programmu/vkkf-merkprogramma/>

**Pieteikumu iesniegšana**

Konkursa finansējuma apjoms ir 80 000 eiro. **Pieteikumi tiek pieņemti no 2025. gada 2. janvāra līdz 2025. gada 24. janvārim plkst. 23.59.**

Mērķprogrammas “Programmas “Latvijas skolas soma” satura radīšana” konkursa nolikums un informācija par projektu iesniegšanas kārtību atrodama VKKF mājaslapā <https://vkkf.lv/index/konkursi/m%C4%93r%C4%B7programmu-konkursi/m%C4%93r%C4%B7programmas-2025/programmas-latvijas-skolas-soma%E2%80%9D-satura-rad%C4%AB%C5%A1ana.html>

Projekta pieteikums jāiesniedz projektu pieteikumu sistēmā <https://kkf.kulturaskarte.lv>.

Kopš 2018. gada rudens kultūrizglītības programma “Latvijas skolas soma” skolēniem nodrošina valsts apmaksātu iespēju regulāri iepazīt Latvijas kultūras vērtības un laikmetīgās izpausmes mūzikā, teātrī, dejā, cirkā, vizuālajā mākslā, kino, arhitektūrā, dizainā, kultūras mantojumā, literatūrā un grāmatniecībā, saistot tās ar mācību saturu. Programmas “Latvijas skolas soma” ietvaros katru mācību semestri vairāk nekā 230 000 skolēnu pieredz vienu no 5 000 kultūras norisēm. Programmu “Latvijas skolas soma” administrē Latvijas Nacionālais kultūras centrs.

**Jautājumiem par konkursu:**

Līga Ribicka

Valsts kultūrkapitāla fonda

projektu kuratore

E-pasts: liga@kkf.lv

Tālr.: (+371) 26673992

**Papildu informācija:**

Inga Bika

Programmas “Latvijas skolas soma”

eksperte komunikācijas jautājumos

Latvijas Nacionālais kultūras centrs

E-pasts: Inga.Bika@lnkc.gov.lv

Tālr.: (+371) 26443166

**Plašāk par programmu “Latvijas skolas soma”:**

<https://www.latvijasskolassoma.lv/>

<https://www.facebook.com/latvijasskolassoma>

<https://www.instagram.com/latvijasskolassoma/>

<https://x.com/LV_skolas_soma>

<https://www.flickr.com/photos/latvijasskolassoma/>

[https://www.youtube.com/@latvijasskolassoma](https://www.youtube.com/%40latvijasskolassoma)